pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-เดินทางไปประเทศเสี่ยงกลับมาจะโดนกักตัว 14 วันหรือไม่ ??
วันเสาร์ที่ 14 มีนาคม 2563
เดินทางไปประเทศเสี่ยงกลับมาจะโดนกักตัว 14 วันหรือไม่ ??
เดินทางไปประเทศเสี่ยงอย่าง เกาหลีใต้ อิหร่าน อิตาลี หลังจากกลับมาจะโดนกักตัว 14 วันหรือไม่ ??
คําถาม : เดินทางไปประเทศเสี่ยงอย่าง เกาหลีใต้ อิหร่าน อิตาลี หลังจากกลับมาจะโดนกักตัว 14 วันหรือไม่ ??
คําตอบ : กระทรวงสาธารณสุข โดยกรมควบคุมโรค ได้มีคําแนะนําสําหรับผู้ที่เดินทางกลับจากต่างประเทศ โดยเฉพาะในประเทศเสี่ยง เมื่อเดินทางกลับจากประเทศที่มีการระบาดอย่างต่อเนื่อง กระทรวงสาธารณสุขแนะนําให้งดการออกไปในที่สาธารณะโดยไม่จําเป็น และให้วัดอุณหภูมิกายทุกวัน จนกว่าจะครบ 14 วัน นับจากเดินทางถึงประเทศไทย ระหว่างการสังเกตอาการ หากพบว่ามีไข้ ไอ ให้พบแพทย์โดยทันที
รัฐบาลไทย-ข่าวทำเนียบรัฐบาล-อนุทิน เปิดมหกรรม “สุขภาพดี วิถีคนอ่างทอง” หวังให้คนอ่างทองสุขภาพดี
วันพฤหัสบดีที่ 23 มกราคม 2563
อนุทิน เปิดมหกรรม “สุขภาพดี วิถีคนอ่างทอง” หวังให้คนอ่างทองสุขภาพดี
รองนายกรัฐมนตรีและรัฐมนตรีว่าการกระทรวงสาธารณสุข เปิดงานมหกรรม “สุขภาพดี วิถีคนอ่างทอง” เพิ่มบทบาทเป็น อสม.หมอประจําบ้าน นํานโยบายสุขภาพสู่ประชาชน เป็นต้นแบบสุขภาพดี
รองนายกรัฐมนตรีและรัฐมนตรีว่าการกระทรวงสาธารณสุข เปิดงานมหกรรม “สุขภาพดี วิถีคนอ่างทอง” เพิ่มบทบาทเป็น อสม.หมอประจําบ้าน นํานโยบายสุขภาพสู่ประชาชน เป็นต้นแบบสุขภาพดี
วันนี้ (23 มกราคม 2563) ที่องค์การบริหารส่วนจังหวัดอ่างทอง นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เปิดงานมหกรรม “สุขภาพดี วิถีคนอ่างทอง” โดยมีนายแพทย์สุวรรณชัย วัฒนายิ่งเจริญชัย อธิบดีกรมควบคุมโรค ผู้บริหารส่วนกลางและเขตสุขภาพที่ 4 ผู้ว่าราชการจังหวัด นายแพทย์สาธารณสุขจังหวัด นายกองค์การบริหารส่วนจังหวัดอ่างทอง และอาสาสมัครสาธารณสุขประจําหมู่บ้านทุกอําเภอ จังหวัดอ่างทอง เข้าร่วมกิจกรรมกว่า 4,000 คน
นายอนุทินกล่าวว่า กระทรวงสาธารณสุข ได้พัฒนายกระดับอาสาสมัครสาธารณสุขประจําหมู่บ้าน (อสม.) กว่า 1 ล้านคนทั่วประเทศ ให้เป็น อสม.หมอประจําบ้าน เป็นฟันเฟืองสําคัญขับเคลื่อนงานด้านสาธารณสุข นํานโยบายสุขภาพสู่ประชาชนเกิดเป็นรูปธรรม เช่น เป็นต้นแบบพฤติกรรมสุขภาพดี เน้นการสร้างสุขภาพออกกําลังกายสม่ําเสมอ กินอาหารถูกสุขลักษณะ ลด หวาน มัน เค็ม ลดความเสี่ยงต่อการเกิดโรคที่เป็นปัญหาในพื้นที่ สร้างการมีส่วนร่วมให้ประชาชนมีสุขภาพแข็งแรงทั้งกายและใจ เป็นการ “ลดรายจ่าย เพิ่มรายได้ ร่างกายแข็งแรง ทําให้เศรษฐกิจประเทศแข็งแรง”
อสม. ถือเป็นกําลังสําคัญในการดูแลด้านสุขภาพประชาชนอย่างใกล้ชิด มีความเสียสละอย่างมาก กระทรวงสาธารณสุขได้พัฒนาระบบสวัสดิการและเพิ่มหลักประกันความมั่นคงให้กับ อสม.และครอบครัว โดยปรับปรุงระเบียบกระทรวงสาธารณสุข ว่าด้วยการรักษาพยาบาลให้ อสม.ทุกคน ได้รับสิทธิค่าห้องพิเศษ และค่าอาหารพิเศษฟรี ส่วนบุคคลในครอบครัว อสม. เรียกเก็บเพียง 50% ของอัตราที่กําหนด นอกจากการรักษาพยาบาลแล้วได้มีการจัดตั้งสมาคมฌาปนกิจสงเคราะห์อาสาสมัครสาธารณสุขประจําหมู่บ้านแห่งประเทศไทย (ฌกส.อสม.) เพื่อช่วยเหลือ อสม.และครอบครัวเมื่อ อสม.เสียชีวิต
“การลงพื้นที่ในวันนี้ทําให้เห็นพลังสามัคคีที่ยิ่งใหญ่ของ ผู้บริหาร เจ้าหน้าที่ และอสม.จังหวัดอ่างทอง ที่ทุ่มเทแรงกายแรงใจ ที่ช่วยกันดูแลสุขภาพชาวอ่างทองให้มีสุขภาพที่ดี และพร้อมเป็นต้นแบบในการส่งเสริมออกกําลังกาย” อนุทินกล่าว
ด้านนายแพทย์สุวรรณชัย กล่าวว่า กรมควบคุมโรค โดยสํานักงานป้องกันควบคุมโรคที่ 4 จังหวัดสระบุรี ร่วมกับสํานักงานสาธารณสุขจังหวัดอ่างทอง และองค์การบริหารส่วนจังหวัดอ่างทอง ได้ร่วมจัดมหกรรม “สุขภาพดี วิถีคนอ่างทอง” ภายใต้ธีมงานในรูปแบบแสดงพลังอันแข็งแกร่งและยิ่งใหญ่ (Grand and Powerful) ของชาวอสม.จังหวัดอ่างทอง มุ่งหวังให้ อสม. เป็นแกนนําเครือข่ายจัดการปัญหาสุขภาพในครอบครัว ชุมชน เฝ้าระวัง ป้องกันควบคุมไม่ให้เกิดโรคในพื้นที่ ส่งเสริมสุขภาพ ลดโรคเรื้อรัง เช่น โรคความดันโลหิตสูง โรคเบาหวาน ถ่ายทอดองค์ความรู้ด้านภูมิปัญญาไทย สมุนไพร เพื่อลดค่าใช้จ่ายของประชาชน สามารถพึ่งตนเองด้านสุขภาพมากขึ้น
ทั้งนี้ ได้จัดให้ความรู้กับอสม.ในเรื่องการป้องกันการควบคุมโรคติดต่อและไม่ติดต่อ สุขภาพจิตไม่ทิ้งใครไว้ข้างหลัง ภูมิปัญญาไทย สมุนไพรและกัญชาทางการแพทย์ทางเลือก การใช้แอพพลิเคชั่นในการทดสอบความปลอดภัยอาหารและเครื่องสําอาง ส่งเสริม เฝ้าระวัง ป้องกัน ควบคุมโรคและภัยสุขภาพ และกิจกรรมปล่อยคาราวานหน้าบ้านน่ามองร่วมกันสํารวจและกําจัดลูกน้ํายุงลายในพื้นที่ 7 อําเภอ
รัฐบาลไทย-ข่าวทำเนียบรัฐบาล-​ นรม. และ รมว.กห. สั่งกองทัพเสริมและกระจายกำลังเข้าช่วยเหลือน้ำท่วมในพื้นที่วิกฤต ย้ำอยู่กับประชาชนในพื้นที่
วันพฤหัสบดีที่ 12 กันยายน 2562
​ นรม. และ รมว.กห. สั่งกองทัพเสริมและกระจายกําลังเข้าช่วยเหลือน้ําท่วมในพื้นที่วิกฤต ย้ําอยู่กับประชาชนในพื้นที่
พล.อ.ประยุทธ์ จันทร์โอชา นรม. และ รมว.กห. ได้สั่งการทุกเหล่าทัพ ให้ยังคงกระจายกําลังและเครื่องมือช่าง สนับสนุนการช่วยเหลือประชาชนที่ยังประสบอุทกภัยในพื้นที่วิกฤติทั้งภาคเหนือและภาคตะวันออกเฉียงเหนือให้ต่อเนื่องและทั่วถึง
พล.อ.ประยุทธ์ จันทร์โอชา นรม. และ รมว.กห. ได้สั่งการทุกเหล่าทัพ ให้ยังคงกระจายกําลังและเครื่องมือช่าง สนับสนุนการช่วยเหลือประชาชนที่ยังประสบอุทกภัยในพื้นที่วิกฤติทั้งภาคเหนือและภาคตะวันออกเฉียงเหนือให้ต่อเนื่องและทั่วถึง โดยเฉพาะ 8 จว.ภาคอีสาน ที่ยังคงมีน้ําท่วมสูง พร้อมทั้งให้ประสานกับส่วนราชการในพื้นที่ ติดตามเฝ้าระวังระดับน้ําในแม่น้ํามูลและพื้นที่ที่ยังคงมีฝนตกชุกต่อเนื่อง โดยให้เสริมกําลังเข้าช่วยเหลือประชาชนในพื้นที่ จว.อุบลราชธานี และพื้นที่วิกฤตที่กําลังเผชิญกับสถานการณ์เฝ้าระวังระดับน้ําสูงสุด และให้อยู่กับประชาชนในพื้นที่จนกว่าสถานการณ์จะคลี่คลาย
โฆษก กห. กล่าวเพิ่มเติมว่า ขณะนี้ กําลังทหารทั้งทางบก ทางน้ําและทางอากาศ ที่มีหน่วยทหารในพื้นที่ ได้จัดกําลังพลหมุนเวียนวันละกว่า 4,000 นาย พร้อมกับเครื่องมือช่าง เครื่องสูบน้ํา เรือชนิดต่างๆและยานยนต์ล้อสูง รวมทั้งรถครัวสนาม รถประปาสนามและชุดแพทย์เคลื่อนที่ ทํางานร่วมกับจิตอาสา ยังคงระดมให้การช่วยเหลือเร่งด่วน รวมทั้งให้การบริการและอํานวยความสะดวกแก่ประชาชนในพื้นที่ที่ได้รับผลกระทบอย่างต่อเนื่อง ขณะเดียวกัน ได้จัดอากาศยานพร้อมชุดค้นหาและกู้ภัย ทําการช่วยเหลือและค้นหาผู้สูญหาย พร้อมทั้งได้จัดเรือผลักดันน้ํา จํานวน 25 ลํา เร่งระบายน้ําท่วมขังในพื้นที่อย่างต่อเนื่อง
รัฐบาลไทย-ข่าวทำเนียบรัฐบาล-โครงการต้นแบบแปรรูปผักตบชวา
วันศุกร์ที่ 25 พฤษภาคม 2561
โครงการต้นแบบแปรรูปผักตบชวา
รัฐบาลสนับสนุนโครงการต้นแบบการแปรรูปผักตบชวาของหน่วยบัญชาการทหารพัฒนาที่ร่วมกับผู้ประกอบการ Startup
พฤหัสบดีที่ 24 พ.ค.61
โครงการต้นแบบแปรรูปผักตบชวา
ต่อจากนี้ไป ขอเชิญรับฟังไทยคู่ฟ้า ครับ
รัฐบาลสนับสนุนโครงการต้นแบบการแปรรูปผักตบชวาของหน่วยบัญชาการทหารพัฒนาที่ร่วมกับผู้ประกอบการ Startup นําผักตบชวาที่แพร่พันธุ์เร็วจนกีดขวางการระบายน้ําไปแปรรูปสร้างมูลค่า เช่น ทําวอลเปเปอร์ 3 มิติ ฝ้าเพดาน อิฐดินประสาน อิฐมอญ แผ่นพื้นทางเท้า งานจักสาน เฟอร์นิเจอร์ เป็นต้น ถือเป็นผลิตภัณฑ์ทางเลือกที่ราคาถูกกว่าวัสดุตามท้องตลาดร้อยละ 80 – 100 เช่น ฝ้าเพดานแผ่นเรียบปกติราคาแผ่นละ 140 บาท แต่ฝ้าเพดานจากผักตบชวาราคาเพียงแผ่นละ 65 บาท แผ่นพื้นทางเท้าราคาแผ่นละ 70 บาท ส่วนแผ่นพื้นที่ทําจากผักตบชวาราคาแผ่นละ 35 บาท เป็นต้น ทั้งนี้ โครงการดังกล่าวได้น้อมนําศาสตร์พระราชาเป็นหลักคิดคือ การนําวัชพืชที่ไร้ค่ามาแปรรูปเป็นสินค้าที่มีประโยชน์อย่างเป็นรูปธรรม
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-นายกรัฐมนตรีเชิญชวนประชาชนทุกหมู่เล่าร่วมกันสมัครเป็นจิตอาสาเฉพาะกิจงานถวายพระเพลิงพระบรมศพฯ
วันจันทร์ที่ 2 ตุลาคม 2560
นายกรัฐมนตรีเชิญชวนประชาชนทุกหมู่เล่าร่วมกันสมัครเป็นจิตอาสาเฉพาะกิจงานถวายพระเพลิงพระบรมศพฯ
นายกรัฐมนตรีเชิญชวนประชาชนทุกหมู่เล่าร่วมกันสมัครเป็นจิตอาสาเฉพาะกิจงานถวายพระเพลิงพระบรมศพฯ และขอความร่วมมือสถานบันเทิงงดหรือลดกิจกรรมบันเทิงในเดือนตุลาคมนี้ตามช่วงเวลาที่เหมาะสม
วันนี้ ( 26 ก.ย. 60 ) เวลา 14.30 น. ณ ตึกบัญชาการ 1 ทําเนียบรัฐบาล ภายหลังเสร็จสิ้นการประชุมคณะรัฐมนตรี (ครม.) พลเอก ประยุทธ์ จันทร์โอชา นายกรัฐมนตรี ได้กล่าวถึงเรื่องมติคณะรัฐมนตรีเกี่ยวข้องกับการจัดงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช ว่า วันพุธที่ 25 ตุลาคม 2560 เป็นวันออกพระเมรุมาศก่อนวันถวายพระเพลิงพระบรมศพฯ ในวันพฤหัสบดีที่ 26 ตุลาคม 2560 โดยมีพิธีอัญเชิญพระโกศทองใหญ่สู่พระเมรุมาศ เวลา 16.30 น. ถวายพระเพลิงพระบรมศพ (หลอก) ณ พระเมรุมาศ และเวลา 22.00 น. ถวายพระเพลิงพระบรมศพ (จริง) ณ พระเมรุมาศ โดยในวันศุกร์ที่ 27 ตุลาคม 2560 เวลา 08.00 น. เก็บพระบรมอัฐิ ณ พระเมรุมาศ และเวลา 09.00 น. เชิญพระบรมอัฐิเข้าสู่พระบรมมหาราชวัง และออกทุกข์วันเสาร์ที่ 28 ตุลาคม 2560
พร้อมกันนี้ ที่ประชุมคณะรัฐมนตรีได้มีมติยืนยันให้วันพฤหัสบดีที่ 26 ตุลาคม 2560 เป็นวันหยุดราชการเพียงวันเดียว รวมทั้ง เนื่องจากครบกําหนดการประกาศไว้ทุกข์ ระยะเวลา 1 ปี ในวันที่ 13 ตุลาคม 2560 คณะรัฐมนตรี จึงมีมติขยายเวลาการไว้ทุกข์ของข้าราชการ และเจ้าหน้าที่ของรัฐ จากวันศุกร์ที่ 13 ตุลาคม 2560 จนไปถึงวันศุกร์ที่ 27 ตุลาคม 2560 ซึ่งเป็นวันเก็บพระบรมอัฐิ รวมเวลา 15 วัน ขณะเดียวกันให้สถานที่ราชการ สถานศึกษา สถานที่ทําการของรัฐ ทั้งในและต่างประเทศ ลดธงครึ่งเสา ตั้งแต่วันศุกร์ที่ 13 ตุลาคม 2560 ถึงวันศุกร์ที่ 27 ตุลาคม 2560 รวมเวลา 15 วัน และให้ออกทุกข์ตั้งแต่วันเสาร์ที่ 28 ตุลาคม 2560 เป็นต้นไป โดยให้เริ่มเก็บผ้าระบาย ป้ายส่งเสด็จสู่สวรรคาลัย ตามสถานที่ต่าง ๆ ตั้งแต่คืนวันศุกร์ที่ 27 ตุลาคม 2560
พร้อมขอความร่วมมือสถานบันเทิง และสถานีโทรทัศน์ วิทยุ และสื่อสิ่งพิมพ์ งดหรือลดกิจกรรมบันเทิงในเดือนตุลาคมนี้ตามช่วงเวลาที่เหมาะสม รวมทั้งขอเชิญชวนประชาชนทุกหมู่เหล่า ทั้ง ข้าราชการ พ่อค้า นักธุรกิจ ร่วมกันสมัครเป็นจิตอาสาเฉพาะกิจงานถวายพระเพลิงพระบรมศพฯ ณ ศูนย์อํานวยการใหญ่จิตอาสาฯ สนามเสือป่า สํานักงานเขตใน กทม. หรือในต่างจังหวัด ตั้งแต่บัดนี้ เป็นต้นไป
----------------
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-SME D Bank จัดหลักสูตรติวเข้มยกระดับ SMEsทั่วไทย ปูพรม เติมทักษะ เติมทุน เติมคุณภาพ นำร่อง 6 จังหวัด
วันจันทร์ที่ 4 กุมภาพันธ์ 2562
SME D Bank จัดหลักสูตรติวเข้มยกระดับ SMEsทั่วไทย ปูพรม เติมทักษะ เติมทุน เติมคุณภาพ นําร่อง 6 จังหวัด
SME D Bank จัดหลักสูตรติวเข้ม SMEs นําร่องใน 6 จังหวัด ปลดล็อคคนตัวเล็กเข้าถึงแหล่งทุน ระบบบัญชีเข้มแข็ง พร้อมไขเคล็ดลับยื่นกู้อย่างไรให้ผ่านฉลุย หนุนเปลี่ยนผ่านระบบสู่นิติบุคคลรับมาตรฐานบัญชีเดียว
ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank จัดกิจกรรมเสริมทักษะ “รู้เขารู้เรา เตรียมพร้อมก่อนกู้แบงก์” เพื่อติวเข้มยกระดับผู้ประกอบการทั่วประเทศ เบื้องต้นกําหนดจัดกิจกรรมนําร่อง 6 จังหวัด โดยมุ่งเน้นสนับสนุนคนตัวเล็กให้เข้าถึงแหล่งความรู้คู่ทุน ยกระดับธุรกิจเติบโตมีศักยภาพ พร้อมก้าวสู่ถนนยุคดิจิทัล 4.0 ตามพันธกิจของธนาคาร 3 ด้าน คือ เติมทุน เติมทักษะ และเติมคุณภาพชีวิต ผ่านกิจกรรมเสริมแกร่งเติมความรู้ แชร์ประสบการณ์จริงจากผู้เชี่ยวชาญด้านการเงิน เจ้าของเพจ Mr.Banker อาทิ ทางรอด SMEs แก้ปัญหาเรื่องภาษีและธุรกิจ, การชําแหละขั้นตอนและเอกสารที่ต้องยื่นกู้ และการเตรียมตัวอย่างไรให้กู้ง่ายและได้ไว เป็นต้น พิเศษ! ผู้ร่วมงานจะได้รับบริการโดยตรงจากผู้จัดการสาขา เพื่อให้คําปรึกษาแนะนําพร้อมข้อมูลสินเชื่อต่างๆ ของธนาคาร โดยไม่มีค่าใช้จ่ายใดๆ ทั้งสิ้น
สําหรับกิจกรรมนําร่องทั้ง 6 จังหวัด มีกําหนดจัดงาน ดังนี้ 1)วันศุกร์ที่ 8 กุมภาพันธ์ 2562 นี้ ณ ห้องประชุมจิตบัวคํา 3 โรงแรมบุษย์น้ําทอง จังหวัดลําปาง 2)วันเสาร์ที่ 9 กุมภาพันธ์ 2562 จังหวัดเชียงใหม่ 3)วันเสาร์ที่ 16 กุมภาพันธ์ 2562 จังหวัดพิษณุโลก 4)วันศุกร์ที่ 22 กุมภาพันธ์ 2562 จังหวัดสกลนคร 5)วันเสาร์ที่ 23 กุมภาพันธ์ 2562 จังหวัดนครพนม และ 6)วันเสาร์ที่ 2 มีนาคม 2562 จังหวัดนครศรีธรรมราช ผู้สนใจสามารถติดตามกิจกรรมความเคลื่อนไหวของธนาคารได้ทางแอปพลิเคชัน “SME D Bank” หรือสอบถามข้อมูลเพิ่มเติม Call Center 1357
รัฐบาลไทย-ข่าวทำเนียบรัฐบาล-รายงานข่าวกรณีโรคติดเชื้อไวรัสโคโรนา 2019 (COVID-19) ประจำวันที่ 17 สิงหาคม 2563
วันจันทร์ที่ 17 สิงหาคม 2563
รายงานข่าวกรณีโรคติดเชื้อไวรัสโคโรนา 2019 (COVID-19) ประจําวันที่ 17 สิงหาคม 2563
รายงานข่าวกรณีโรคติดเชื้อไวรัสโคโรนา 2019 (COVID-19) ประจําวันที่ 17 สิงหาคม 2563
รายงานข่าวกรณีโรคติดเชื้อไวรัสโคโรนา 2019 (COVID-19)
ประจําวันที่ 17 สิงหาคม 2563
วันนี้ (17 สิงหาคม 2563) ที่ศูนย์ปฏิบัติการฉุกเฉินด้านการแพทย์และสาธารณสุข กระทรวงสาธารณสุข จ.นนทบุรีนายแพทย์ธนรักษ์ ผลิพัฒน์ รองอธิบดีกรมควบคุมโรค แถลงความคืบหน้าสถานการณ์ผู้ติดเชื้อไวรัสโคโรนา 2019 ในประเทศไทยวันนี้ มีผู้ติดเชื้อรายใหม่ 1 ราย เป็นผู้ที่เดินทางกลับจากประเทศอินโดนีเซีย และเข้ากักตัวในสถานที่รัฐจัดให้ ไม่มีผู้ป่วยกลับบ้านเพิ่ม จึงมีผู้ป่วยกลับบ้านสะสม 3,194 ราย หรือคิดเป็นร้อยละ 94.55 ของผู้ป่วยทั้งหมด มีผู้ป่วยที่ยังรักษาอยู่ในโรงพยาบาล 126 ราย หรือร้อยละ 3.73 ของผู้ป่วยทั้งหมด ไม่มีผู้เสียชีวิตเพิ่ม รวมผู้เสียชีวิตสะสม 58 ราย ผู้ป่วยสะสมทั้งสิ้น 3,378 ราย
สําหรับผู้ติดเชื้อรายใหม่วันนี้ เป็นเพศชาย อายุ 24ปี สัญชาติไทย อาชีพนักศึกษา เดินทางมาจากประเทศอินโดนีเซีย ถึงประเทศไทยไทยเมื่อวันที่ 3 สิงหาคม 2563 เข้ากักตัวในสถานที่รัฐจัดให้ (State Quarantine) ในจังหวัดชลบุรี พบเชื้อจากการตรวจในครั้งที่ 2 วันที่ 15 สิงหาคม 2563 (วันที่ 12 ของการกักตัว) ไม่มีอาการ โดยก่อนหน้านี้พบผู้ติดเชื้อจากเที่ยวบินเดียวกัน 1 ราย
สถานการณ์การติดเชื้อโควิด 19 ทั่วโลกในปัจจุบันยังอยู่ในระยะที่มีการแพร่ระบาด เนื่องจากหลายประเทศยังคงมีการติดเชื้อเป็นวงกว้าง และการที่ยังไม่มีวัคซีนใช้ทําให้มีโอกาสเกิดการแพร่ระบาดได้ในทุกระดับ สําหรับมาตรการป้องกันควบคุมโรคโควิด 19 ในประเทศไทย กระทรวงสาธารณสุขได้จัดทําแผนรับมือการแพร่ระบาดให้จังหวัดต่างๆ นําไปประยุกต์ใช้ในการเผชิญเหตุอย่างรัดกุมตามสถานการณ์การระบาดที่เกิดขึ้นในแต่ละพื้นที่ ฉะนั้นสิ่งสําคัญที่สุดขณะนี้คือ ประชาชนยังคงต้องให้ความร่วมมือกับภาครัฐในการดูแลป้องกันตนเอง ครอบครัว ชุมชน สังคม สถานที่ทํางาน อย่างเข้มงวดต่อไป หากเมื่อพบผู้ติดเชื้อรายใหม่ก็จะทําให้โอกาสในการแพร่ระบาดอยู่ในระดับที่ต่ํา สามารถควบคุมโรคได้อย่างรวดเร็ว ประชาชนสามารถดํารงชีวิตได้อย่างปกติ และเศรษฐกิจสามารถเดินหน้าต่อไปได้
ในเรื่องของวัคซีนโควิด 19 กระทรวงสาธารณสุข และรัฐบาล ได้ติดตามความคืบหน้าในการพัฒนาวัคซีนอย่างใกล้ชิด และมีความพยายามอย่างเต็มที่ที่จะจัดหาวัคซีนมาใช้เพื่อสร้างภูมิคุ้มกันโรคให้กับคนไทย ขอเน้นย้ําว่าวัคซีนที่จะนํามาใช้ต้องมีความปลอดภัย มีประสิทธิผล สามารถสร้างภูมิคุ้มกัน และสามารถป้องกันโรคได้จริง ตามแนวทางการวิจัยวัคซีนที่เป็นที่ยอมรับจากวงการแพทย์และนานาชาติ
“การพบผู้ติดเชื้อรายใหม่ในประเทศสามารถเกิดขึ้นได้ ขอให้ประชาชนอย่าตระหนก และความร่วมมือของประชาชนทุกคนเป็นสิ่งสําคัญ และภาครัฐมีความพร้อมที่จะรับมือเพื่อไม่ให้เกิดการแพร่ระบาดในประเทศในวงกว้าง” นายแพทย์ธนรักษ์กล่าว
********************* 17 สิงหาคม 2563
รัฐบาลไทย-ข่าวทำเนียบรัฐบาล-​มาตรการให้ความช่วยเหลือลูกหนี้ของสถาบันการเงิน
วันพุธที่ 20 พฤษภาคม 2563
​มาตรการให้ความช่วยเหลือลูกหนี้ของสถาบันการเงิน
ที่ได้รับผลกระทบจากสถานการณ์ที่ส่งผลกระทบต่อเศรษฐกิจไทย
รวม Infographic มาตรการช่วยเหลือของแต่ละสถาบันการเงินและ Non-Bank (15 เม.ย. 63)
​Infographic สรุปมาตรการช่วยเหลือของแต่ละสถาบันการเงินและ Non-Bank ตามประเภทสินเชื่อ
(15 เม.ย. 63)
ช่องทางการติดต่อสถาบันการเงินและ Non-bank
ธนาคารกรุงเทพ
มาตรการสําหรับลูกหนี้ที่ยังจ่ายชําระหนี้และค้างชําระหนี้ไม่เกิน 90 วัน ณ 1 มีนาคม 2563
สินเชื่อบัตรเครดิต
ปรับลดอัตราการผ่อนชําระขั้นต่ํามาอยู่ที่ 5% (จากเดิม 10%) มีผลตั้งแต่รอบบิลของวันที่ 1 เมษายน 2563 เป็นต้นไป ต่อเนื่องเป็นเวลา 2 ปีโดยไม่ต้องแจ้งความประสงค์เป็นรายบุคคลมายังธนาคาร
กลุ่มลูกค้าบัตรเครดิตผู้ได้รับผลกระทบโดยตรง ที่มีอาชีพหรือทํางานในธุรกิจโรงแรม การท่องเที่ยว สายการบิน และอาชีพในธุรกิจเกี่ยวเนื่อง จากการที่รัฐบาลประกาศให้หยุดบริการชั่วคราว หรือลูกค้าที่มีรายได้น้อยกว่า 30,000 บาท/เดือนสามารถขอรับความช่วยเหลือปรับอัตราดอกเบี้ยเป็นกรณีพิเศษ เป็นคงเหลือที่12%โดยแจ้งความประสงค์เป็นรายบุคคลมายังช่องทางของธนาคาร
สินเชื่อส่วนบุคคลภายใต้การกํากับ ประเภทเงินกู้ (Installment Loan)
พักชําระเงินต้นและดอกเบี้ย ได้เป็นระยะเวลา 3 เดือนโดยลูกค้าแจ้งความประสงค์เป็นรายบุคคลมายังช่องทางของธนาคาร
สินเชื่อที่อยู่อาศัย(วงเงินขณะอนุมัติไม่เกิน 3 ล้านบาท)
พักชําระเงินต้น (จ่ายเฉพาะดอกเบี้ย) ได้เป็นระยะเวลา 3 เดือนโดยลูกค้าแจ้งความประสงค์เป็นรายบุคคลมายังช่องทางของธนาคาร
สินเชื่อธุรกิจ SME(วงเงินขณะอนุมัติไม่เกิน 20 ล้านบาท)
ขอพักชําระเงินต้น (จ่ายเฉพาะดอกเบี้ย) ได้เป็นระยะเวลา 3 เดือนโดยลูกค้าแจ้งความประสงค์มายังช่องทางของธนาคาร
มาตรการสําหรับลูกหนี้ที่ยังจ่ายชําระหนี้และค้างชําระหนี้ไม่เกิน 90วัน ณ 1 มกราคม 2563 และลูกหนี้ค้างชําระ (NPL) ตั้งแต่ 1 มกราคม 2562
สินเชื่อธุรกิจ
สินเชื่อเดิมที่มีกับธนาคาร พักชําระเงินต้นสูงสุดไม่เกิน 12 เดือน
ให้สินเชื่อเพิ่มลูกหนี้ SMEs สนับสนุนสินเชื่อเพิ่มเติมตามโครงการ “สินเชื่อบัวหลวง SME บรรเทาทุกข์จากภาวะเศรษฐกิจ” เพื่อช่วยเหลือด้านเงินทุนและเสริมสภาพคล่องแก่ผู้ประกอบการที่ธุรกิจได้รับผลกระทบ วงเงินต่อรายสูงสุด 30 ล้านบาท อัตราดอกเบี้ย MLR-1% ต่อปี หรือพิจารณาผ่อนผันตามความเหมาะสมแต่ละกรณี
สําหรับลูกหนี้รายใหญ่พิจารณาสินเชื่อเพิ่มตามความเหมาะสมเป็นรายกรณี
ลูกหนี้รายย่อย (สินเชื่อบัตรเครดิต)
ผ่อนผันลดอัตราดอกเบี้ยลงจากอัตราปกติร้อยละ 50
ผ่อนผันลดจํานวนเงินขั้นต่ําที่ต้องชําระเหลือไม่เกินร้อยละ 10
ผ่อนผันยกเว้นดอกเบี้ยจากหนี้ที่ค้างชําระ
ผ่อนผันให้ไม่ต้องผ่อนชําระหนี้ตามยอดเรียกเก็บไม่เกิน 3 รอบบัญชี
ลูกหนี้รายย่อยอื่นๆ (สินเชื่อเพ
รัฐบาลไทย-ข่าวทำเนียบรัฐบาล-ม.ล.ปนัดดาฯ ตรวจเยี่ยมพร้อมให้กำลังใจแก่เด็ก เยาวชน และบุคลากร  พร้อมทั้งปฏิบัติหน้าที่ครูพิเศษ ณ ศูนย์ฝึกและอบรมเด็กและเยาวชน เขต ๑๑ จังหวัดลพบุรี
วันพุธที่ 16 พฤษภาคม 2561
ม.ล.ปนัดดาฯ ตรวจเยี่ยมพร้อมให้กําลังใจแก่เด็ก เยาวชน และบุคลากร  พร้อมทั้งปฏิบัติหน้าที่ครูพิเศษ ณ ศูนย์ฝึกและอบรมเด็กและเยาวชน เขต ๑๑ จังหวัดลพบุรี
ม.ล.ปนัดดาฯ ตรวจเยี่ยมพร้อมให้กําลังใจแก่เด็ก เยาวชน และบุคลากร พร้อมทั้งปฏิบัติหน้าที่ครูพิเศษ ณ ศูนย์ฝึกและอบรมเด็กและเยาวชน เขต ๑๑ จังหวัดลพบุรี
เมื่อวันอังคารที่ ๑๕ พฤษภาคม ๒๕๖๑ เวลา ๑๓.๐๐ น.
ม.ล.ปนัดดา ดิศกุล ผู้ช่วยรัฐมนตรีประจํานายกรัฐมนตรี ปฏิบัติราชการกระทรวงยุติธรรม
ตรวจเยี่ยมและพบปะกับผู้บริหาร ครูอาจารย์ นักสังคมสงเคราะห์ ฝ่ายปกครอง
พร้อมทั้งปฏิบัติหน้าที่ครูพิเศษ วิชา “สังคมศึกษา : กําเนิดไทย” แก่เยาวชน
ของศูนย์ฝึกและอบรมเด็กและเยาวชน เขต ๑๑ จังหวัดลพบุรี
ณ ศูนย์ฝึกและอบรมเด็กและเยาวชน เขต ๑๑ จังหวัดลพบุรี อ.พัฒนานิคม จ.ลพบุรี
ม.ล.ปนัดดาฯ กล่าวตอนหนึ่งในการบรรยายว่า "ลูกหลานเยาวชนเป็นความหวังของคนไทยทุกคน
ไม่เพียงเฉพาะครอบครัวตนเอง แต่เป็นเรื่องของส่วนรวมที่เป็นภาพใหญ่ เพราะเราไม่ได้อยู่ตัวคนเดียว
การทําความดีย่อมส่งเสริมให้ตัวชี้วัดของสังคมดีขึ้นตาม ส่วนความผิดความบกพร่องความทุจริต
ที่ทําให้ผลลัพธ์ออกมาในทางตรงกันข้าม หนักเบาเป็นอีกปัจจัยหนึ่ง ปัจจุบันในต่างประเทศทําตัวชี้วัด
และติดตามประเมินผลกันที่เด็กในบริบทของอนาคตตามหลักการบริหารกิจการบ้านเมืองที่ดี
ที่เรียกว่าเป็นความหวังของบ้านเมือง เขามองว่าเด็กคือความซื่อตรง ความบริสุทธิ์ คนไทยเรียกว่าผ้าขาว
แต่ที่สกปรกเลอะเทอะก็ด้วยสังคมภายนอกไม่นําพา และการขาดแบบอย่างของผู้ใหญ่ที่เหมาะสม
หรือ “Role Model” สังคมที่เผชิญต่อปัญหานานัปการและไม่สามารถแก้ไขได้ เพราะขาดสิ่งที่เรียกว่า
แม่แบบและแรงบันดาลใจ หลายฝ่ายจึงขบคิดกันว่า ทําอย่างไรที่จะทําให้สังคมเรียบง่าย หรือที่เรียกว่า
“A Simple Life” ไม่ทุจริต ไม่หลงลืมตัว ไม่อีโก้ที่มันไม่โก้เลยทั้งในภาษาไทยและภาษาต่างประเทศ
โดยทุกอย่างช่วยกันขับเคลื่อนบนพื้นฐานของความประหยัด ไม่ฟุ่มเฟือย ไม่ออกนอกลู่นอกทาง
คนไทยสอนเรื่องความเจียมเนื้อเจียมตัว คือ การไม่คิดใหญ่ ทําใหญ่ หากแต่มีความรอบคอบ ประหยัด
รู้จักการยับยั้งชั่งใจ ไม่ผลีผลาม ทุกอย่างจะเกิดพัฒนาการที่ดีขึ้นโดยตัวของมันเอง"
รัฐบาลไทย-ข่าวทำเนียบรัฐบาล-ปลัด พม. ลงพื้นที่ช่วยกลุ่มเปราะบางในชุมชนย่านบางบอน กทม. จากผลกระทบโรคโควิด-19
วันเสาร์ที่ 30 พฤษภาคม 2563
ปลัด พม. ลงพื้นที่ช่วยกลุ่มเปราะบางในชุมชนย่านบางบอน กทม. จากผลกระทบโรคโควิด-19
ปลัด พม. ลงพื้นที่ช่วยกลุ่มเปราะบางในชุมชนย่านบางบอน กทม. จากผลกระทบโรคโควิด-19
วันที่ 29 พ.ค. 63 เวลา 15.30 น. นายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปลัด พม.) ลงพื้นที่ ณ ชุมชนซอยเอกชัย 70 และชุมชนหน้าหมู่บ้านเอกชัยเลควิลล์ เขตบางบอน กทม. ซึ่งเป็นชุมชนที่ไม่ได้จดทะเบียนกับกรุงเทพมหานคร เพื่อพบปะเยี่ยมให้กําลังใจและช่วยเหลือประชาชนกลุ่มเป้าหมายที่ประสบปัญหาความยากลําบากจากผลกระทบของการแพร่ระบาดของโรคติดเชื้อไวรัสโคโรน่า 2019 (โควิด-19)
นายปรเมธี กล่าวว่า ด้วยสถานการณ์การแพร่ระบาดของโรคติดเชื้อไวรัสโคโรน่า 2019 (โควิด-19) ส่งผลกระทบต่อประชาชนในวงกว้าง ทั้งในพื้นที่กรุงเทพมหานคร และทั่วประเทศ โดยเฉพาะกลุ่มเป้าหมายของกระทรวงการพัฒนาสังคมและความมั่นคงของมนุษย์ ตั้งแต่เด็กแรกเกิด เยาวชน ผู้สูงอายุ คนพิการ และผู้ด้อยโอกาสทางสังคม ซึ่งเป็นกลุ่มเปราะบางที่มีความเสี่ยงสูง และในวันนี้ ตนพร้อมด้วยคณะผู้บริหาร ศูนย์ช่วยเหลือสังคม สายด่วน พม. โทร. 1300 สํานักงานเขตบางบอน และหน่วยงานที่เกี่ยวข้อง ลงพื้นที่เพื่อพบปะเยี่ยมให้กําลังใจและช่วยเหลือประชาชนกลุ่มเป้าหมาย ณ ชุมชนซอยเอกชัย 70 และชุมชนหน้าหมู่บ้านเอกชัยเลควิลล์ ซึ่งทั้ง 2 ชุมชนไม่ได้จดทะเบียนกับกรุงเทพมหานคร โดย 1) ชุมชนซอยเอกชัย 70 ประกอบด้วย 160 ครัวเรือน 431 คน มีประชาชนกลุ่มเป้าหมาย ได้แก่ 1.1) เด็ก 0 - 3 ปี 25 คน 1.2) เด็ก 4 - 12 ปี 30 คน 1.3) หญิงตั้งครรภ์ 1 คน 1.4) คนพิการ 3 คน และ 1.5) ผู้สูงอายุ 60 ปีขึ้นไป 27 คน (ป่วยติดเตียง 2 คน) อยู่อาศัยมานาน 20 - 30 ปี โดยส่วนหนึ่งได้เช่าที่ดินของเอกชนหลายเจ้าของ และอีกส่วนหนึ่งได้บุกรุกที่ดินของเอกชน และ 2) ชุมชนหน้าหมู่บ้านเอกชัยเลควิลล์ ประกอบด้วย 20 ครัวเรือน มีประชาชนกลุ่มเป้าหมาย ได้แก่ 2.1) เด็กและเยาวชน 20 คน และ 2.2) ผู้สูงอายุ 60 ปีขึ้นไป 5 คน ซึ่งชาวชุมชนส่วนใหญ่ประกอบอาชีพเป็นพนักงานในโรงงานใกล้ชุมชน อยู่อาศัยมานานกว่า 20 ปี โดยเช่าที่ดินของเอกชน
นายปรเมธี กล่าวต่อไปว่า วันนี้ ตนและคณะผู้บริหารได้รับฟังปัญหาและความต้องการของชุมชน พร้อมทั้งหารือร่วมกันถึงแนวทางการพัฒนาคุณภาพชีวิตที่ดีของชุมชนต่อไป เนื่องจากเป็นชุมชนที่ไม่ได้จดทะเบียนกับกรุงเทพมหานคร ทําให้ไม่มีหน่วยงานเป็นเจ้าภาพในการดูแล ส่งผลให้ชุมชนเข้าถึงบริการและสวัสดิการสังคมจากภาครัฐไม่ทั่วถึง นอกจากนี้ ยังได้มอบเครื่องอุปโภคบริโภคที่จําเป็นและนมกล่องสําหรับเด็ก รวมทั้งมอบถุงยังชีพจาก กลุ่ม ปตท. และข้าวกล่องสําหรับครัวกลางชุมชนจากเครือข่ายบ้านมั่นคง เขตบางบอน และบริษัท บริสุทธิ์ จากเขตราชเทวี เพื่อเป็นการบรรเทาความเดือดร้อนเฉพาะหน้า ทั้งนี้ หากชุมชนและประชาชนกําลังประสบปัญหาความเดือดร้อนจากโรคโควิด-19 สามารถขอความช่วยเหลือมายังศูนย์ช่วยเหลือสังคม สายด่วน พม. โทร. 1300 บริการฟรี 24 ชั่วโมง
รัฐบาลไทย-ข่าวทำเนียบรัฐบาล-รอง นรม.พล.อ.ประวิตรฯ เป็นประธานการประชุมคณะกรรมการขับเคลื่อนการแก้ไขปัญหาจังหวัดชายแดนภาคใต้ (คปต.) ครั้งที่ 1/2562
วันพฤหัสบดีที่ 31 มกราคม 2562
รอง นรม.พล.อ.ประวิตรฯ เป็นประธานการประชุมคณะกรรมการขับเคลื่อนการแก้ไขปัญหาจังหวัดชายแดนภาคใต้ (คปต.) ครั้งที่ 1/2562
รอง นรม.พล.อ.ประวิตรฯ เป็นประธานการประชุมคณะกรรมการขับเคลื่อนการแก้ไขปัญหาจังหวัดชายแดนภาคใต้
วันนี้ (31 มกราคม 2562) เวลา 10.00 น. ณ ห้องประชุม 301 ตึกบัญชาการ 1 ทําเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการขับเคลื่อนการแก้ไขปัญหาจังหวัดชายแดนภาคใต้ (คปต.) ครั้งที่ 1/2562 โดยสํานักงานสภาความมั่นคงแห่งชาติ (สมช.) ในฐานะสํานักงานเลขานุการ คณะกรรมการขับเคลื่อนการแก้ไขปัญหาจังหวัดชายแดนภาคใต้ หรือ สล.คปต. เป็นหน่วยดําเนินการ พร้อมทั้งผู้แทนพิเศษของรัฐบาลในฐานะกรรมการ คปต. ส่วนหน้า หัวหน้าส่วนราชการที่เกี่ยวข้องทั้งส่วนกลางและพื้นที่จังหวัดชายแดนภาคใต้ เข้าร่วมประชุม ซึ่งสรุปสาระสําคัญ ดังนี้
ที่ประชุม ฯ รับทราบสถานการณ์ในพื้นที่จังหวัดชายแดนภาคใต้ ความคืบหน้าการจัดทําแผนแม่บทภายใต้ยุทธศาสตร์ชาติ ด้านความมั่นคงที่เกี่ยวข้องกับการป้องกันและแก้ไขปัญหาความไม่สงบในจังหวัดชายแดนภาคใต้ และขอให้ทุกหน่วยงานเร่งปรับปรุงทํางานระยะต่อไป รวมทั้งกําหนดเป้าหมาย ตัวชี้วัดให้สอดคล้องกับแผนแม่บทและแผนปฏิบัติการฯ ภายใต้ยุทธศาสตร์ชาติด้านความมั่นคง พร้อมให้รายงานผลการปฏิบัติงานของผู้แทนพิเศษของรัฐบาล รอบ 3 เดือน ประจําปีงบประมาณ พ.ศ. 2562
สําหรับการติดตามความก้าวหน้าตามมติ คปต. และข้อสั่งการของประธาน คปต. ที่ผ่านมา ได้รับทราบ การจัดกําลังพลตํารวจในพื้นที่จังหวัดชายแดนภาคใต้ การจัดตั้งชุดปฏิบัติการ เพื่อปฏิบัติหน้าที่บริเวณแนวลําน้ําชายแดนจังหวัดชายแดนภาคใต้ รวมทั้งความร่วมมือทางวิชาการเพื่อแก้ไขปัญหาเยาวชนในพื้นที่จังหวัดชายแดนภาคใต้
ทั้งนี้ คปต. มีมติเห็นชอบ ประกอบด้วย (1) แผนแม่บทระบบ กล้องโทรทัศน์วงจรปิด (CCTV) ในพื้นที่จังหวัดชายแดนภาคใต้ พ.ศ. 2561 - 2565 เพื่อเป็นแผนหลักสําหรับการพัฒนาระบบกล้อง CCTV ในพื้นที่ให้มีประสิทธิภาพสูงสุด (2) แนวทางการจัดระเบียบชายแดนในพื้นที่จังหวัดชายแดนภาคใต้ พ.ศ. 2561 – 2564 เพื่อใช้เป็นกรอบหลักการปฏิบัติของหน่วยงานที่เกี่ยวข้อง (3) การขยายผลโครงการเมืองต้นแบบ “สามเหลี่ยมมั่นคง มั่งคั่ง ยั่งยืน” ไปสู่เมืองต้นแบบที่ 4 อําเภอจะนะ จังหวัดสงขลา “เมืองต้นแบบอุตสาหกรรมก้าวหน้าแห่งอนาคต” เพื่อต่อยอดงานพัฒนาพื้นที่จังหวัดชายแดนภาคใต้ ภายใต้โครงการเมืองต้นแบบฯ และ (4) ภารกิจงานดูแลนักศึกษาไทยที่ไปศึกษาต่างประเทศ ปีงบประมาณ พ.ศ. 2562 - 2565 โดยเฉพาะนักศึกษาจากพื้นที่จังหวัดชายแดนภาคใต้
โอกาสนี้ รองนายกรัฐมนตรีได้เน้นย้ําการเพิ่มประสิทธิภาพ งานความปลอดภัยในชีวิตและทรัพย์สินของประชาชนในพื้นที่และการทํางานร่วมกันของทุกส่วน เพื่อขับเคลื่อนงานที่ตอบสนองความต้องการของประชาชน และยกระดับคุณภาพชีวิต รวมทั้งให้เน้นการสร้างการรับรู้ความเข้าใจของประชาชนในพื้นที่ พร้อมทั้งเตรียมมาตรการเยียวยาการช่วยเหลือด้านต่าง ๆ และเร่งหาแนวทางพัฒนาคุณภาพชีวิตและรายได้ให้ดียิ่งขึ้น รวมทั้งให้ระมัดระวัง เรื่องการใช้จ่ายงบประมาณเพื่อป้องกันการทุจริตคอร์รัปชั่น โดยรองนายกรัฐมนตรี ยังขอบคุณทุกภาคส่วนที่ให้ความสําคัญและสนับสนุนความร่วมมือในการแก้ไขปัญหาจังหวัดชายแดนภาคใต้อย่างต่อเนื่อง และเกิดผลอย่างเป็นรูปธรรม เพื่อประโยชน์ของพี่น้องประชาชนในพื้นที่ และจะเป็นพลังร่วมสร้างสันติสุขอย่างยั่งยืน ต่อไป
.....................................................
กลุ่มประชาสัมพันธ์และเผยแพร่ สํานักโฆษก